UPN talde parlamentariori atxikitako foru parlamentari Marta Álvarez Alonso andreak 11-25/PES-00140 informazio-eskaera egin zuen, idatziz erantzun zekion. Bada, Nafarroako Gobernuko Industriako eta Enpresen Trantsizio Ekologiko eta Digitalerako Departamentuko kontseilaria naizen aldetik, honakoa jakinarazten dut egindako galderei erantzunez:
Horrek esan nahi al du ez dela akordio hori hartzeko inolako txosten tekniko edo juridikorik egin Sodenan? Erabakia Sodenaren Kontseiluan hartu al da? Aho batez hartu al da erabakia, ala aurkako botorik edo abstentziorik egon al da?
Sodenako administrazio-kontseiluan ez zen erabaki txostenik ez egitea.
Sodenako administrazio-kontseiluak aho batez adostu zuen jarraitzea Nafarroako Kontuen Ganberak 2022ko abenduaren 16an egindako “Pandemian enpresa txiki eta ertain, mikroETE eta langile autonomoentzat norbera babesteko ekipamenduak erosteko lankidetzarako eta finantza-laguntzarako akordioari buruzko fiskalizazio txostena” dokumentuan jasotako aholkuak. Txostenean auzi honekin lotutako eragiketa guztiak fiskalizatu ziren eta honako gomendioa egiten zen 9. orrialdean: “Sortutako egoera konpontzeko, akordio bat lortu behar da alderdien artean. Horretarako, zuzenbidean dauden mekanismoak erabil daitezke, hala nola alderdiek onetsitako bitartekaritza edo arbitrajea”.
Hori bai, aintzat hartu behar da edozein irtenbide adostuz gero akordioaren interpretazioarekin zein maskaren erabilerarekin lotuta, zuzenean helarazi behar zitzaiela bai bazkide bakarrari bai Gobernuari, eta bi erakundeek baliozkotu behar zutela.
Bada, aipatu jarduketa beteta, alde biko akordioak sinatu ziren Ablyn Medical/Creo Medical-ekin 2023ko apirilaren 3an eta Nafarroako Enpresaburuen Elkargoarekin (CEN) 2024ko azaroaren 14an.
Jarraian, eta soil-soilik kabineteak horren berri izan dezan, transkribatu ditugu Kontuen Ganberak 2022ko abenduan egindako txostenaren ostean egindako administrazio-kontseiluaren bileren aktak, aurreko azalpenaren justifikazio gisa.
2022ko abenduaren 23a
Presidente jaunak aste honetan parlamentuan egindako hitzaldiaren inguruko informazioa eman du, bai eta Kontuen Ganberak izapidetutako eta egindako txostenaren gainekoa ere, hori guztia lotuta pandemian enpresa txiki eta ertain, mikroETE eta langile autonomoentzat norbera babesteko ekipamenduak erosteko lankidetzarako eta finantza-laguntzarako akordioarekin. Bildutakoek txostenaren balorazioa egin eta euren iritziak agertu dituzte, eta presidente jaunak beste behin ere berretsi du aurretik adierazitakoa, hots, akordioaren interpretazioarekin zein maskaren erabilerarekin lotuta hartutako edozein irtenbide zuzenean helaraziko zaiela bazkide bakarrari eta Gobernuari, eta bi erakundeek baliozkotu beharko dutela.
2023ko urtarrilaren 27a
Presidente jaunak hitza hartu du, eta aste honetan bertan Garde andreak eta Arrizabalaga jaunak parlamentuan egindako agerraldien gaineko informazioa eman du, biak ere Nafarroako Gobernuko Ekonomia eta Ogasun Departamentuko Kontu-hartze Zerbitzuko kideak.
Jarraian hiru aldeen arteko akordio proposamena aipatu du –Albyn, CEN eta Sodena–, administrazio-kontseiluari helarazi diona eta honako ezaugarriak dituena: Sodenaren kasuan, maskaren egungo balioa kobratzea (126.000 euro gutxi gorabehera), BEZaren erregularizazioa barne hartuta (130.000 euro gutxi gorabehera); eta maskaren banaketa, merkaturatzea edo erabilera Albyn eta CENen esku geratzea. Horrela eginda, Kontuen Ganberak egindako errekerimendua betetzen dela ulertzen da, egindako txostenean sinatzaileen erantzukidetasuna egiaztatzen denez, eurei baitagokie maskarei irtenbidea ematea. Zenbait parte-hartzaileek hartu dute hitza, eta aurreko bileretan adierazitakoa berretsi dute. Ondoren, aho batez, honako AKORDIOA hartu dute:
1.- Proposatutako akordioa positibotzat jotzea, ulertuta Albyn eta CENekin zabalik den auzia konpontzeko modua dela, hau da, pandemian enpresa txiki eta ertain, mikroETE eta langile autonomoentzat norbera babesteko ekipamenduak erosteko finantza-laguntzaren auzia.
2.- Berrestea beharrezkoa dela proposatutako akordioa formalki aldez aurretik baliozkotzea, bai bazkide bakarrak (Nafarroako Enpresa Koorporazio Publikoa Sozietate Mugatua), bai Nafarroako Gobernuak. Aurreko bileretan presidente jaunak azaldu bezala, horrela egin ezean akordioak ez du eraginkortasun osorik izanen.
3.- Zuzenbidean egokia den bezain era zabalean ahalduntzea Mikel Irujo Amezaga jauna eta Maria Eugenia Lecumberri Alli andrea bietako edonork, sozietatearen izenean eta hura ordezkatuz, zehaztutako akordioa izenpetzeko aukera izan dezan proposatutako baldintzak aintzat hartuta eta behin aurreko puntuan adierazitako baliozkotze formala gauzatu eta gero.
2023ko apirilaren 3a
Irujo jaunak hartu du hitza, eta administrazio-kontseiluko kide guztien artean izandako azken komunikazioei buruz aritu da, Kontuen Ganberak txostenean adierazitako erantzukidetasunetan azpimarra jarriz.
Zenbait parte-hartzailek hartu dute hitza, eta guztiak bat etorri dira, besteak beste, negozioaren alderdi globalak baloratzeko orduan. Era berean, funtsezkotzat eta erabakigarritzat jo da edozein erabaki hartzeko orduan zuzendaritza letradunaren ardura duten abokatuen aholkuak jarraitzea. Ondoren, aho batez, honako AKORDIOA hartu dute bildutakoek:
1.- Adostasuna agertzea talde juridikoak proposatutako alde biko akordioa sinatzeko Creo Medical sozietate mugatuarekin –akordioan, aipatu sozietateak izandako erantzukidetasuna onartzen du, bai eta sortutako galera ekonomikoaren zati bat ere; hala, beste konpromiso batzuen artean, 274.338 euro ordaintzea onartzen du–. Presidente jauna ahalduntzea proposatutako akordioa hobetzeko beharrezko dokumentu publikoak eta pribatuak sinatzeko.
2.- CENi jakinaraztea Creo Medical sozietate mugatuarekin lortutako akordioa, eta gogoraraztea Kontseilu honen prestutasuna, bere erantzukizunpean eta Sodenaren partetik inolako eragozpenik jaso gabe, maskarak dohaintzan eman ditzan edo maskarekin bidezkotzat jotzen duena egin dezan –enpresa txiki eta ertain, mikroETE eta langile autonomoentzat norbera babesteko ekipamenduak erosteko lankidetzarako eta finantza-laguntzarako 2020ko maiatzaren 7ko akordioak eragindako maskarak–.
3.- Izapideak hastea kontratutako zerbitzu juridikoak CENen aurkako demanda egiten has daitezen, Kontuen Ganberak ebatzitako erantzukidetasunetik ondorioztatzen dena. Era berean, beharrezkoa balitz, balizko arbitraje batera jotzeko aukera aintzat hartuko litzateke alternatiba gisa.
2023ko irailaren 29a
Presidente jaunak jakinarazi du abokatu bulego batek demandaren idazkia egin duela. Eskatu du prokuradoretzako eta abokatutzako profesionalei ahalordeak emateko eskumenik ez duenez, dagokion eskumenak eman dakizkiola. Era berean, presidente jaunak baimena eskatu du inplikatutako aldeekin negoziazioak abiatzeko, auzia judizializatzea saihestuko luketen akordioak lortzea helburu.
Ondoren, bildutako guztiek, aho batez, honako AKORDIOA hartu dute:
1.- Mikel Irujo Amezaga presidente jauna (NAN zenbakia: 72811232V) ahalduntzea prokuradoretzako eta abokatutzako profesionalei ahalordeak emateko eta kentzeko eskumena izan dezan.
2.- Presidenteari baimena ematea egokitzat jotzen dituen elkarrizketak eta negoziazioak abiatzeko CENekin, helburu hartuta lortutako akordioak formalizatu ahal izatea, betiere formalizazioaren aurretik administrazio-kontseiluko kideei akordioen berri eman ondoren.
2024ko urriaren 25a
Presidente jaunak CENekin sinatu beharreko akordioaren edukiaren berri eman du; akordioa CENeko administrazio-kontseiluak onartu du dagoeneko, eta orain bertako batzar nagusiak berretsi behar du. Akordioa sinatzeko ezarritako eguna 2024ko azaroaren 15a da.
Nafarroako Kontuen Ganberako kontsiderazioak jarraituz –2022ko abenduko txostenean jasota daude, pandemian enpresa txiki eta ertain, mikroETE eta langile autonomoentzat norbera babesteko ekipamenduak erosteko lankidetzarako eta finantza-laguntzarako akordioarekin lotuta daude, eta lankidetza-akordio horretako partaide guztiak jotzen ditu bertako hutsuneen erantzukide–, bildutako guztiek, aho batez, honako AKORDIOA hartu dute:
1.– Onartzea formalizatzea Nafarroako Enpresaburuen Elkargoarekin (CEN) lortutako akordioa, presidente jaunak azaldutako terminoak eta baldintzak aintzat hartuta.
2.- Ahalduntzea Mikel Irujo Amezaga presidentea akordioa formaliza dezan, Sozietatearen izenean eta hura ordezkatuz.
Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.
Iruñean, 2025eko apirilaren 15ean
Industriako eta Enpresen Trantsizio Ekologiko eta Digitalerako kontseilaria: Mikel Irujo Amezaga jauna
